מחילה (סרט)

מחילה הוא סרט קומדיה ישראלי, שיצא לאקרנים ב-26 בספטמבר 2019. בסרט משתתפים חנן סביון וגיא עמיר (שאף ביימו את הסרט). לצידם, משתתפים צחי הלוי, נועה קולר, אלון אבוטבול ושירי מימון (בהופעתה הראשונה בקולנוע).

מאחר שעלילת הסרט מתרחשת בעשרת ימי תשובה, הסרט יצא לאקרנים בתקופה זו, מספר ימים לפני ערב ראש השנה תש"ף.

עלילה
הסרט מתרחש במהלך עשרת ימי תשובה בעיירה בדרום הארץ אשר נמצאת במצב תמידי של כוננות ואזעקות מפני ירי מרצועת עזה. במרכז העלילה, שאול (גיא עמיר) וניסן (חנן סביון), זוג חברים שלפני שלוש שנים יצאו לשוד שהסתבך ומאז נפרדו דרכיהם - שאול נכנס לכלא לאחר שנתפס, ואילו ניסן מצליח להימלט ועובר לחו"ל. ביום שחרורו של שאול מן הכלא, חוזר ניסן ומופיע כאדם דתי-חרדי, חוזר בתשובה, ומבקש בחרדת קודש את סליחתו של שאול על שאירע. שאול ממאן לסלוח, במיוחד לאחר שאינו מצליח לקבל את מחילתה של אשתו, אורנה (נועה קולר), המתקשה לסלוח לו על המחיר ששילמה משפחתו של שאול כשנעדר מן הבית במהלך ישיבתו בכלא. במהרה מתגלה כי השלל שנותר מן השוד שהסתבך עשוי לפתור את הבעיה הכלכלית המרכזית - תשלום שכר הלימוד לאקדמיה המלכותית בלונדון עבור לימודי ריקוד שאליהם התקבלה בתם - אלא שניסן לא מצליח להיזכר במיקום המדויק שבו הטמין אותו. במקביל, ניסן קובע כי לא יוכל להתחתן עם בת זוגו, רבקי (שירי מימון), עד אשר יביא לשלום בית בין שאול לבין אשתו, אורנה.

השגת סכום כסף שיספיק לתשלום שכר הלימוד עשויה לפתור את בעיותיהם של כל הדמויות המרכזיות בסרט, וכך העלילה מסתבכת בניסיונות נוספים להשיג את הכסף המיוחל.

תגובת הקהל 
הסרט "מחילה" זכה להצלחה רבה בקרב הקהל הישראלי. יוצרי הסרט, עמיר וסביון, הביעו את גאוותם על מספר הצופים הרב בפרק זמן כה קצר (200,000 צופים, תוך שלושה שבועות בלבד). בקטע וידאו שפורסם בחשבונות האינסטגרם של השניים, נראים עמיר וסביון מגיעים אל אולם הקולנוע שבו יושב הצופה ה-200,000 בסרט, ומודים לקהל על התגובות החיוביות שקיבלו בעקבותיו.

דמויות 
שאול (גיא עמיר) - חברו של ניסן. יחד השניים מבצעים שוד שמסתבך ובעקבותיו נאלץ שאול לשבת בכלא. במהלך הסרט מנסה להשיג כסף לטובת לימודי הריקוד של בתו באקדמיה המלכותית, כניסיון לבצע תיקון על התקופה שבה נעדר מן הבית ועל המחיר הקשה שנאלצו אורנה אשתו ונועה בתו לשלם בעקבות כך.
ניסן (חנן סביון) - חברו של שאול. מצליח להימלט לחו"ל לאחר שהשוד שביצע יחד עם שאול מסתבך. לאחר שחרורו של שאול מן הכלא מופיע ניסן כאדם דתי-חרדי, וממהר לבקש את מחילתו של שאול בעקבות מה שאירע בשוד. לאחר ששאול ממאן לסלוח לו על שקרה, מבין ניסן כי לא יוכל למסד את הקשר בינו לבין רבקי, בת זוגו, עד שלא יביא לשלום בית בין שאול לאשתו אורנה. מתגורר במגרש לגריטת מכוניות.
אורנה (נועה קולר) - אשתו של שאול. מסרבת לסלוח לשאול לאחר שנעדר מן הבית בתקופה שבה ישב בכלא ועל המחיר האישי שנאלצה לשלם בתקופה זו.
רבקי (שירי מימון) - בחורה דתייה ואלמנה, בת זוגו של ניסן. לאורך הסרט ממתינה בציפייה למיסוד הקשר בינה לבין ניסן, ומביעה את אכזבתה בפניו פעמים רבות לאחר שמבינה כי העניין מתעכב.
ארתור (אלון אבוטבול) - עבריין ואיש העולם התחתון.
עזרא (צחי הלוי) - איש העולם התחתון ועוזרו האישי של ארתור.
אתי (מיכל לוי) - אשתו של ארתור. נוהגת להביע את מורת רוחה מהאופן שבו שומר בעלה ארתור על הכסף בביתם המשותף.
נועם (ליאל אלקון) - בתם של שאול ואורנה ורקדנית מחוננת. התקבלה ללימודי ריקוד באקדמיה המלכותית בלונדון.
שון (אור עדי) - בנם של ארתור ואתי.

פסקול

קישורים חיצוניים

 מחילה טריילר באתר יוטיוב
 מחילה מאחורי הקלעים באתר יוטיוב
 
ביקורות:
 
 
 
 
סרטי 2019
סרטי קומדיה ישראליים
סרטים ישראליים משנת 2019